Okresná prokuratúra Ružomberok 
Dončova 8, 034 53 Ružomberok 1

Sp. zn. : 1 Pv 158/12/5508	Ružomberok, 23.5.2012
EEČ : 2-42-55-2012

U Z N E S E N I E

Trestná vec:	obvinený XXXXX 
Prečin:	zanedbanie povinnej výživy podľa § 207 odsek 1, odsek 3 písmeno c) Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátorka Okresnej prokuratúry Ružomberok
Rozhodnutie:
Podľa § 215 odsek 1 písmeno h Trestného poriadku s poukazom na § 86 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
hoci je podľa § 62 Zákona o rodine č. 36/2005 Z. z. a rozsudku Okresného súdu XXXXX č. k. 9P/28/2010 zo dňa 07.02.2011, právoplatného dňom 10.03.2011, povinný prispievať na výživu dcéry XXXXX, nar. 18.12.1996, mesačne sumou 55 eur vždy do každého 15. dňa v mesiaci vopred k rukám matky dieťaťa XXXXX, nar. XXXXX, trvale bytom XXXXX, okres XXXXX, túto povinnosť si úmyselne pravidelne a v stanovenej výške neplnil od mesiaca december 2011 až do mesiaca máj 2012, čím spôsobil dlh na výživnom vo výške 330 eur, pričom mal dostatok finančných prostriedkov, keďže približne 2 roky pracuje pre spoločnosť AFCAR, s.r.o., Liptovský Mikuláš na pozícii vodič s priemerným čistým mesačným príjmom 600 eur, 
a uvedeného konania sa dopustil napriek tomu, že trestným rozkazom Okresného súdu XXXXX č. k. 1T/74/2010 zo dňa 20.05.2010, právoplatným dňa 23.07.2010, bol odsúdený za prečin zanedbania povinnej výživy podľa § 207 ods. 1, ods. 3 písm. b) Trestného zákona na trest odňatia slobody vo výmere 1 rok, výkon ktorého mu súd podmienečne odložil a určil skúšobnú dobu na 2 roky, keď vzniknutý dlh na výživnom uhradil platbami po 55 eur v prospech poškodenej vykonanými dňa 29.03.2012, 04.04.2012, 11.04.2012, 26.04.2012, 09.05.2012 a 11.05.2012, 
Právna veta:
lebo zanikla trestnosť činu.
Odôvodnenie:
Vyšetrovateľ odboru kriminálnej polície Okresného riaditeľstva PZ XXXXX uznesením zo dňa 17.04.2012  pod   ČVS : ORP-92/OVK-RK-2012   podľa § 190 ods. 1 Trestného poriadku začal trestné stíhanie a súčasne podľa § 206 ods. 1 Trestného poriadku vzniesol obvinenie XXXXX za prečin zanedbania   povinnej  výživy   podľa  § 207  odsek 1, odsek 3 písmeno c) Trestného  zákona za skutok uvedený vo výrokovej časti tohto uznesenia. 

 Obvinený XXXXX priznal, že výživné na dcéru riadne neplatil. K omeškaniu v platbách došlo z dôvodu nedostatku finančných prostriedkov na jeho bankovom účte, na ktorom má v prospech poškodenej zriadený trvalý príkaz. Táto situácia vznikla zavinením zamestnávateľa, ktorý prepustil účtovníčku a platby mu na účet prichádzali neskoro. Dlh vo výške 220 eur, ktorý mu vznikol do mesiaca apríl 2012 uhradil a zaplatí aj bežné výživné za mesiac máj 2012. K svojim osobným pomerom uviedol, že je dva roky zamestnaný u AFCAR, s.r.o. Liptovský Mikuláš ako vodič. Jeho mesačný príjem kolíše v závislosti od sezóny, v priemer však zarobí v čistom 600 eur. Obvinený vyjadril ľútosť nad vzniknutou situáciou, ktorú spôsobil.  

 V priebehu skráteného vyšetrovania bola ku skutku obvineného vypočutá svedkyňa - poškodená XXXXX, ktorá uviedla, že obvinený si riadne neplnil vyživovaciu povinnosť voči ich spoločnej dcére XXXXX od 01.12.2011. Po podaní trestného oznámenia jej zaplatil po 55 eur v piatich splátkach, a to 29.03.2012, 04.04.2012, 11.04.2012, 26.04.2012 a 09.05.2012. Bežné výživné za mesiac máj 2012, jej obvinený uhradil 14.05.2012 a k tomuto dátumu neviduje žiadny dlh na výživnom. Poškodená vypovedala, že je zamestnaná, dosahuje príjem 450 eur mesačne, pričom s nákladmi na domácnosť jej pomáha aj priateľ. Dcéra  v dôsledku neplnenia vyživovacej povinnosti obvineným núdzou netrpela, o jej životné potreby sa vždy vedela postarať. 

Do vyšetrovacieho spisu bol zabezpečený rozsudok Okresného súdu XXXXX č. k. 9P/28/2010 zo dňa 07.02.2011, právoplatný dňom 10.03.2011, ktorým bola obvinenému určená povinnosť prispievať na výživu dcéry XXXXX 55 eur mesačne vždy do 15-teho dňa v mesiaci vopred k rukám matky. Z potvrdenia o návšteve školy vyplýva, že XXXXX je žiačkou 1. triedy Evanjelického gymnázia XXXXX v Liptovskom Mikuláši. 

Z trestného rozkazu Okresného súdu XXXXX č. k. 1T/74/2010 zo dňa 20.05.2010, právoplatného dňom 23.07.2010 vyplýva, že XXXXX bol uznaný vinným z prečinu zanedbania povinnej výživy podľa § 207 ods. 1, ods. 3 písm. b) Trestného zákona a odsúdený na trest odňatia slobody vo výmere 1 rok, výkon ktorého mu súd podmienečne odložil a určil skúšobnú dobu na 2 roky. Táto skutočnosť je zrejmá aj z odpisu z registra trestov obvineného. 

Súčasť vyšetrovacieho spisu tvoria fotokópie poštových poukážok, preukazujúce jednotlivé úhrady výživného v celkovej sume 330 eur. 

Vyšetrovateľ PZ vyžiadal správy a posudky na obvineného XXXXX, ktorými boli zisťované jeho majetkové a osobné pomery a bolo nimi preukázané jeho úmyselné zavinenie na neplnení vyživovacej povinnosti vo vzťahu k dcére. Obvinený bol vyradený z evidencie uchádzačov o zamestnanie Úradu práce, sociálnych vecí a rodiny XXXXX dňa 01.05.2010 z dôvodu začatia prevádzkovania samostatnej zárobkovej činnosti. Táto skutočnosť je podporená aj výpisom zo živnostenského registra. Podľa správy Daňového úradu Žilina, pobočka XXXXX, obvinený za rok 2011 daňové priznanie k dani z príjmov fyzickej osoby nepodal, v roku 2010 mal čiastkový základ dane 1495,19 eur. Obvinený nie je evidovaný ako osoba nachádzajúca sa v hmotnej núdzi. Z listiných dokladov predložených Okresným súdom XXXXX vyplýva, že proti obvinenému sú vedené viaceré exekučné konania. Z miesta trvalého bydliska je obvinený hodnotený kladne.

Prečinu zanedbania povinnej výživy podľa § 207 ods. 1, ods. 3 písm. c) Trestného zákona  sa dopustí ten, kto najmenej tri mesiace v období dvoch rokov čo aj z nedbanlivosti  neplní zákonnú povinnosť  vyživovať alebo zaopatrovať iného a bol za taký čin v predchádzajúcich dvadsiatich štyroch mesiacoch odsúdený alebo z výkonu trestu odňatia slobody uloženého za taký čin prepustený.

V zmysle  § 86 písm. a) Trestného zákona trestnosť trestného činu zaniká, ak ide o trestný čin  zanedbania povinnej výživy podľa § 207, ak trestný  čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu.

Vzhľadom k  tomu, že obvinený XXXXX vyrovnal svoj dlh  na výživnom  za celé obdobie od decembra 2011 až do mesiaca apríl 2012, uhradil aj bežné výživné za mesiac máj 2012,  zabezpečenými dôkazmi bolo preukázané, že  tento čin nemal trvalo nepriaznivé  následky na oprávnenú  osobu a  svoju povinnosť si obvinený dodatočne splnil skôr, než  sa súd odobral na záverečnú  poradu v zmysle § 86 písm. a) Trestného zákona,  bolo potrebné trestné stíhanie zastaviť podľa § 215 ods.1 písm. h) Trestného poriadku. Podľa tohto zákonného ustanovenia prokurátor zastaví trestné stíhanie, ak zanikla trestnosť činu.
	
Na základe vyššie uvedených skutočností som rozhodla  tak, ako je uvedené vo výrokovej časti  tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Trestného poriadku).

JUDr. Elena Makovická
prokurátorka